Jeg har nu haft TDC i ca. 1½ år, og har bestemt fortrudt at jeg nogensinde flyttede selskab i første omgang. Min liste af ting der, populært sagt, pisser mig af, er nu så lang at jeg har valgt at smide den her, overskrift for overskrift.

1. Mobilforbindelsen
I tide og utide har jeg ingen forbindelse til noget som helst. Jeg har prøvet alle de små klassiske tricks: tænd og sluk mobilen, prøv at tage sim-kortet ud og sæt det i igen, prøv at få fat i en WIFI forbindelse, sæt kortet i en anden mobil yadayada. Intet virker. Jeg har intet net, og det er ikke min mobil den er gal med. Den kan sagtens have netværksadgang med andre SIM-kort, men ikke mit eget. Ikke nok med at det er umuligt for mig at komme i kontakt med min omgangskreds… Der er heller ikke nogen der kan komme i kontakt med mig!

2. Mystiske gebyrer
Ofte undrer jeg mig over at der ligger alle mulige ”renter, gebyrer, m.m.” på min regning. Dels betaler jeg åbenbart 49 kr for at få et girokort tilsendt. Noget jeg flere gange har forsøgt at frabede mig. Dels får jeg også andre gebyrer… Og jeg aner ikke hvad de er. Ingen ved det, jeg har prøvet at opklare det mysterium, både ved ’MitTDC’ og ved et opkald til kundeservice. Og nu vi lige er ved kundeservice…

3. Ingen kundeservice!
Hvor søren er de henne? Ofte har jeg forsøgt at ringe til TDC, kun for at sidde i kø og til sidst blive smidt af. Man kan IKKE komme i kontakt med nogen der har med regnskab at gøre. De er enten på kursus eller tager den ikke. Det betyder også at de eneste der kunne svare på førnævnte gebyrer, slet ikke har været til at komme i kontakt med. ’Kundeservice’ på hjemmesiden er ofte nede eller utilgængeligt på samtlige af de devices jeg kan få adgang fra. Det er der ikke meget kundeservice over. 

4. Ingen fleksibilitet ift. kvartal regninger
Som SU-modtager er det ikke altid nemt at få det hele til at passe. Derfor har jeg en enkelt gang været ude for at have et ønske om, at splitte regningen op over tre måneder. Men dét må man ikke! Jeg ved ikke hvorfor, man får ingen forklaring. Det er et eller andet sted ikke noget jeg er vildt sur over, men jeg troede nu alligevel at denne fleksibilitet var noget de fleste store firmaer efterhånden havde.

5. Tre forskellige log-ons, et til hver mobil og en til nettet. Ingen mulighed for at samle det.
Jeg jonglerer med tre brugernavne og tre koder. De kan ikke ’smeltes’ sammen, fordi der er en ”fejl i systemet”. Nå. Og den skal i ikke rette, eller hvad? Har i ikke nogle IT-folk der kan finde software fejl?

6. Forvirrende hjemmeside
Ja, det kan sagtens bare være mig. Men jeg synes der er rigtig mange valgmuligheder på hjemmesiden. Den er flot sat op, men menuerne er en rodebutik. Når jeg endelig er logget ind, skal jeg desuden logge ind igen for at se regninger. Det forstår jeg ikke lige, det er noget af et mærkeligt ekstra arbejde.

7.Nægter at overføre telefonnummer til nyt selskab.
Værst af alt er den fastlåsning TDC lavede af mig, i midten af januar. Telmore måtte erkende at de ikke kunne overføre mit nummer, til trods for at de sagtens kunne overføre min kærestes - som også var fra TDC. Det skal lige siges at jeg ikke er bundet til TDC - jeg skylder dem ingen penge og jeg har ikke købt en mobil med binding hos dem. Tvært imod er jeg ved at synes at de skylder mig. Sammenlagt har min mobil været lukket ned en måned i det 1½ år jeg har haft TDC og de har været så hemmelighedsfulde omkring gebyrer at jeg føler mig snydt.

Trods denne sviner, skal TDC nu alligevel have ros for at give noget stabilt bredbånd, og den hastighed de lover. Men det vejer overhoved ikke op for resten. Jeg giver dem to stjerner, fraråder selskabet og glæder mig til at jeg kan blive helt fri for dem.